Опис Дугорочне стратегије за подстицање улагања у обнову националног фонда зграда Републике Србије до 2050. године

Дугорочна стратегија за подстицање улагања у обнову националног фонда зграда представља смернице даљег развоја Републике Србије, усмереношћу ка одрживом развоју и друштву отпорном на климатске промене, али и доследном поштовању међународних обавеза. Главни циљ Стратегије је да се, на основу утврђених карактеристика фонда зграда Републике Србије, дефинисаних моделских зграда и за њих урађених трошковно-оптималних анализа, дефинишу мере и пакети мера обнове зграда до 2050. године.

Обавеза израде Стратегије произилази из чланства Републике Србије у Европску Заједницу. Доношење ове Стратегије представља један од корака у процесу усклађивања прописа са прописима Европске уније, односно усклађивање са Директивом 2012/27/EУ Европског парламента и Већа од 25. октобра 2012. године и Директивом 2010/31/ЕУ Европског парламента и Већа од 19. маја 2010. године.

Овим стратешким документом је извршена свеобухватна анализа стања постојећег грађевинског фонда. Структурирање грађевинског фонда Републике Србије урађено је поделом фонда на четири типа зграда: породично становање, вишепородично становање, јавне зграде и комерцијалне зграде, на основу расположивих података прикупљених из бројних јавних институција и научно истраживачких пројеката.

Визија дугорочне стратегије се базира на значају резултата процеса обнове зграда, а који се огледају у повећању укупне економске вредности грађевинског фонда, побољшавању материјалних и енергетских карактеристика, смањењу емисије угљен диоксида, адекватном прилагођавању променама захтева корисника и примени савремених технолошких решења током продуженог животног века постојећег фонда зграда, као и смањењу енергетске зависности на државном нивоу.

Више информација на линку: <https://www.pravno-informacioni-sistem.rs/SlGlasnikPortal/eli/rep/sgrs/vlada/strategija/2022/27/1/reg>